P6_TA(2005)0363

Belarus

Europa-Parlamentets beslutning om Belarus

Europa-Parlamentet,

- der henviser til sine tidligere beslutninger om situationen i Belarus,

- der især henviser til sin beslutning af 10. marts 2005 om Belarus [1] og til sin beslutning af 7. juli 2005 om den politiske situation og uafhængige medier i Belarus [2],

- der henviser til Sakharov-prisen for tankefrihed, som i december 2004 blev uddelt til det belarussiske journalistforbund,

- der henviser til De Forenede Nationers resolution af 12. april 2005 om menneskerettighedssituationen i Belarus,

- der i særdeleshed henviser til EU's handlingsplan til fremme af demokratiet i Belarus, vedtaget af Europa-Parlamentets Delegation for Forbindelserne med Belarus den 23. februar 2005,

- der henviser til Kommissionens meddelelse af 12. maj 2004 om EU's naboskabspolitik (KOM(2004)0373),

- der henviser til resolutionerne fra Europarådets Parlamentariske Forsamling om situationen i Belarus, særlig resolutionen af 28. april 2004 om forfølgelse af pressen i Republikken Belarus,

- der henviser til de EU-sanktioner, der den 2. juli 2004 blev vedtaget mod belarussiske embedsmænd, efter at tre belarussiske oppositionsledere og en journalist var forsvundet,

- der henviser til EU-formandskabets erklæringer af henholdsvis 2., 12. og 30. august 2005 om Belarus,

- der henviser til Kommissionens beslutning om at tildele Deutsche Welle Radio en kontrakt på 138000 euro til udsendelse af uafhængige programmer via radio og internet til Belarus i et år fra den 1. november 2005,

- der henviser til forretningsordenens artikel 103, stk. 4,

A. der henviser til, at situationen i Belarus ikke er blevet bedre, men tværtimod forværret i en sådan grad, at menneskerettighederne krænkes med foragt, underhuset er frataget sine lovgivningsmæssige rettigheder, og det økonomiske liv styres af præsidenten, og tilføjer, at disse krænkelser også omfatter fængsling af medlemmer af den demokratiske opposition og andre former for undertrykkelse af dem,

B. der henviser til, at en række politiske partier, 22 uafhængige aviser, over 50 prodemokratiske ngo'er på forskellige niveauer og af forskellig politisk observans og adskillige uddannelsesinstitutioner de seneste år er blevet lukket af "tekniske" årsager, men at det i alle disse tilfælde stod klart, at der var tale om en straf for at have kritiseret præsidenten og hans politik,

C. der henviser til, at Belarus' justitsminister, Viktar Halavanau, har udstedt et dekret om obligatorisk registrering af blokke af politiske partier, fagforeninger, koalitioner, borgerinitiativer og borgerbevægelser med det formål at hindre en samling af politiske kræfter, som vil støtte en udfordrer til Aleksandr Lukashenko ved næste års præsidentvalg,

D. der henviser til, at Belarus' præsident Lukashenko den 13. september 2005 udstedte et dekret, hvori han giver sig selv ret til at benåde ejendomsrelaterede forbrydelser i endnu et forsøg på yderligere at monopolisere alt magt i landet, herunder den dømmende magt,

E. der henviser til, at FN's Menneskerettighedskommission i april 2005 rettede kritik mod Belarus på grund af vedvarende forlydender om chikaner mod og lukning af ngo'er, nationale mindretalsorganisationer, uafhængige avisers og blades salgssteder, politiske oppositionspartier, uafhængige fagforeninger og religiøse organisationer, samt chikaner mod personer engageret i demokratisk virksomhed, herunder i uafhængige medier,

F. der henviser til, at lukningen af uafhængige universiteter i Belarus har ført til oprettelse af European Humanities University for belarussiske studerende i eksil i Vilnius,

G. der henviser til, at der i Belarus til stadighed foregår politisk motiverede anholdelser af og retssager mod aktivister fra den demokratiske bevægelse og uafhængige journalister og foretages udvisning af udenlandske statsborgere,

H. der henviser til, at der ikke er sket nogen udvikling i de uløste sager vedrørende en række forsvundne personer,

I. der henviser til, at ledelsen af sammenslutningen af polakker i Belarus den 12. maj 2005 blev erklæret ulovlig af det belarussiske justitsministerium, og at et trykkeri efter anvisning fra regeringen nægtede at trykke det polske ugeskrift Glos znad Niemna, hvorefter der under regeringens beskyttelse blev udsendt falske udgaver,

J. der henviser til, at Lukashenkos styre den 27. august 2005 indkaldte til et bestyrelsesmøde i sammenslutningen af polakker i Belarus for at tvinge den demokratiske og lovligt valgte ledelse til at træde tilbage og erstatte den med en bestyrelse, der er på linje med styret,

K. der henviser til, at situationen for andre mindretal, herunder romaerne og religiøse mindretal, til stadighed er blevet forværret, og at protestantiske kirker er blevet lukket og Den Reformerte Evangeliske Kirke forbudt,

L. der henviser til, at udøvelsen af retten til informationsfrihed modarbejdes, at alle, både nationale og regionale, fjernsynsprogrammer er på statslige hænder, og at alle internetforbindelser foregår via et statsdrevet selskab, som har blokeret talrige konti og websteder,

M. der henviser til, at alle kabelselskaber retsforfølges for at transmittere fra udenlandske stationer, som ikke er godkendt af den belarussiske regering, og at de belarussiske kabelselskaber har fået forbud mod at transmittere fra alle ukrainske kanaler og den polske kanal Polonia,

N. der henviser til, at al registrering af nye aviser er blevet standset af de statslige myndigheder, at retssager mod aviser og journalister finder sted hver dag, og at mange eksisterende aviser er blevet pålagt store bøder, der gør det umuligt for dem at fortsætte deres udgivelse,

O. der henviser til, at præsident Lukashenko har gjort det næsten umuligt for det internationale netværk af ngo'er i Europa og Belarus at hjælpe børn, der lider under følgerne af Tjernobyl-katastrofen, med at rejse til forskellige lande for at komme sig,

P. der henviser til, at Polen midlertidigt har tilbagekaldt sin ambassadør fra Minsk efter en række udvisninger af diplomater og afvist præsident Lukashenkos anklager om, at Polen har blandet sig i hans lands anliggender,

Q. der henviser til, at præsident Lukashenko på De Forenede Nationers topmøde i New York den 15. september 2005 anklagede FN's menneskerettighedsorganer for at acceptere at blive misbrugt til at kontrollere andre lande,

R. der henviser til, at Rådets strategi over for Belarus har savnet beslutsomhed,

1. fordømmer kraftigt det belarussiske styres vilkårlige overgreb mod medierne, mindretal og menneskerettighedsforkæmpere, medlemmer af oppositionen, religiøse ledere og enhver, der åbent forsøger at rette kritik mod præsidenten og styret, således som disse overgreb kommer til udtryk i form af tilfældige anholdelser, mishandling af tilbageholdte personer, forsvindinger, politisk motiverede forfølgelser og andre repressive handlinger, som lader hånt om de grundlæggende demokratiske principper og retsstatsprincippet;

2. fordømmer den ændring, som det belarussiske styre foretog den 17. august 2005 af dekret 460, der indeholder bestemmelser om accept af udenlandsk bistand — en ændring, der udvider listen over målsætninger, på grundlag af hvilke udenlandsk bistand ikke kan accepteres, bemærker, at det nu er forbudt at modtage og anvende international bistand til "ikke-forfatningsmæssige formål", omstyrte myndigheder, blande sig i Belarus' indre anliggender, forberede valg eller folkeafstemninger, tilrettelægge møder, stævner, blokader eller strejker eller udarbejde og fordele propagandamateriale, og at det ikke er muligt at tilrettelægge konferencer, seminarer og møder af nogen art under anvendelse af støttemidler fra udlandet;

3. fordømmer styrets beslutning af 22. august 2005 om at forbyde Den Reformerte Evangeliske Kirke, som havde været til stede i Belarus i over 400 år — en beslutning, der blev truffet med den begrundelse, at trossamfundet ikke havde nogen lovlig adresse, hvilket det imidlertid ikke kunne få, da myndighederne forinden havde fordrevet det fra alle dets bedehuse i strid med den belarussiske lov om trosfrihed;

4. fordømmer regeringens indgreb over for sammenslutningen af polakker i Belarus (ZPB) som en krænkelse af de grundlæggende principper i Europarådets rammekonvention fra 1995 om beskyttelse af nationale mindretal og som et forsøg på at tæmme den største ngo og en af de få, som ikke var kontrolleret af regeringen; minder om, at respekten for mindretalsrettigheder også omfatter foreningsfrihed og anerkendelse af organisationens valgte vedtægtsmæssige organer; beklager regeringens forsøg på at overtage kontrollen med Glos znad Niemna;

5. fordømmer den fortsatte forfølgelse af aktivister fra det polske mindretal, som ønsker at bevare deres forenings uafhængighed; bemærker, at de mest aktive chikaneres ved gang på gang at blive indkaldt til at møde op på statsadvokatens kontor og hos politiet, og at Angelika Borys, leder af ZPB, således er blevet forhørt i mere end 50 timer i de seneste uger og Tadeusz Gawin, en af stifterne af og nuværende næstformand i ZPB, er blevet idømt 30 dages fængsel;

6. fordømmer, at ZPB-aktivisterne Jozef Parzecki, Wieslaw Kiewlak, Andrzej Pisalnik og Andrzej Poczobut er idømt op til to års fængsel på falske anklager;

7. fordømmer det belarussiske styres fuldstændige marginalisering af roma-mindretallet i Belarus, hvis grundlæggende borgerrettigheder er blevet stærkt indskrænket, og fordømmer kraftigt de hadefulde udtalelser mod roma-befolkningen i de officielle medier;

8. fordømmer de belarussiske myndigheder, fordi de ikke har villet udstede indrejsevisa til en delegation af medlemmer af Europa-Parlamentet, som den 8. august 2005 tog af sted på en undersøgelsesrejse;

9. opfordrer Rådet og Kommissionen til at oprette et legat-, besøgs- og praktikprogram for ngo'er og menneskerettigheds- og mindretalsaktivister;

10. mener, at Kommissionen, Rådet og Parlamentet, såfremt de belarussiske myndigheder ikke forbedrer situationen med hensyn til ytringsfrihed, foreningsfrihed og religionsfrihed, men tværtimod forværrer den yderligere, bør tage skridt til at udvide listen over visaforbud til at gælde repræsentanter for de belarussiske myndigheder, der er involveret i forfølgelse af massemedierne; mener, at sanktionerne mod præsident Lukashenkos styre også bør omfatte fastfrysning af de belarussiske myndigheders værdier i udlandet;

11. understreger endnu en gang, at en yderligere udvikling af EU's forbindelser med Belarus fortsat også vil være afhængig af, at der sker fremskridt hen imod demokratisering og reformering af landet, at det belarussiske folk får adgang til objektive, frie og gennemsigtige medier, og at mindretallenes rettigheder og de religiøse rettigheder overholdes;

12. glæder sig over, at Kommissionen har iværksat yderligere støtte til uafhængige radio- og fjernsynsudsendelser i Belarus; understreger, at det er vigtigt, at der tilbydes offentligheden i Belarus uafhængig information af høj kvalitet; opfordrer endnu en gang Rådet og Kommissionen til at handle i henhold til deres ansvar som fastsat i naboskabsstrategien og støtte civilsamfundet i Belarus og til desuden at træffe foranstaltninger til iværksættelse af et finansielt program baseret på målsætningerne for den europæiske naboskabspolitik med tilpasning af støtteforanstaltningerne til forholdene i Belarus; tilskynder kraftigt Rådet og Kommissionen til så hurtigt som muligt at yde støtte af endnu større omfang til de frie medier og de uafhængige ngo'er i Belarus og at udvide radio- og fjernsynsvirksomheden;

13. opfordrer Kommissionen til at sikre, at ingen pseudo-ngo'er, som er oprettet af de belarussiske myndigheder med det formål at tilegne sig midler fra udenlandske donorer, modtager støtte fra EU eller bidrag fra EU's budget;

14. opfordrer Kommissionen og Rådet til at støtte den demokratisk valgte bestyrelse for sammenslutningen af polakker i Belarus og bestyrelserne for andre demokratisk valgte ngo'er, som også undertrykkes af Lukashenkos styre;

15. slår til lyd for, at der nedsættes en ad hoc-delegation på højt plan, der skal sendes på en undersøgelsesrejse til Belarus og aflægge beretning om sine resultater til Parlamentet;

16. støtter kraftigt meddelelsen fra Kommissionens formand om, at der vil blive udsendt en særlig diplomat til Belarus for at overvåge menneskerettighedssituationen, og opfordrer Kommissionen til at fremskynde åbningen af en permanent EU-repræsentation i Minsk, der kan sætte den bedre i stand til at udbrede information, samordne projekter og overvåge situationen i Belarus;

17. opfordrer Rådet og Kommissionen til at rejse spørgsmålet om Belarus over for de russiske myndigheder med henblik på at fastlægge et fælles ansvar for iværksættelsen af konkrete demokratiske ændringer i landet;

18. appellerer til alle EU-medlemsstater om at indføre visumfrihed for belarussiske borgere;

19. opfordrer de europæiske politiske partier og de politiske grupper i Europa-Parlamentet til at intensivere deres kontakter og politiske støtte til den belarussiske opposition;

20. pålægger sin formand at sende denne beslutning til Rådet, Kommissionen, medlemsstaternes parlamenter og regeringer samt OSCE's og Europarådets parlamentariske forsamlinger.

[1] Vedtagne tekster, P6_TA(2005)0080.

[2] Vedtagne tekster, P6_TA(2005)0295.

--------------------------------------------------